ออมสินปรับดอกเบี้ยเงินฝากยกแผง
ธนาคารออมสิน ปรับอัตราดอกเบี้ยแบบขั้นบันได&nbsp; เริ่ม 1 เม.ย. นี้ พร้อมเพิ่มเงินรางวัลสลากออมสินพิเศษ 5 ปี&nbsp;
29 มี.ค. 2554

ธนาคารออมสิน ปรับอัตราดอกเบี้ยแบบขั้นบันได  เริ่ม 1 เม.ย. นี้ พร้อมเพิ่มเงินรางวัลสลากออมสินพิเศษ 5 ปี 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า เนื่องในวันที่ 1 เม.ย. 2554 เป็นวาระครบรอบ 98 ปีของการสถาปนาธนาคารออมสิน ธนาคารได้ออกผลิตภัณฑ์เงินฝากรูปแบบใหม่ “เงินฝากประจำ 11 เดือน”  คิดอัตราดอกเบี้ยแบบขั้นบันได อัตราดอกเบี้ยเฉลี่ย 3.7273% ต่อปี โดยฝากในช่วงเดือนที่ 1-3    ผู้ฝากจะได้รับดอกเบี้ย 2.50% ต่อปี เดือนที่ 4-6 อัตราดอกเบี้ย 3.00% ต่อปี เดือนที่ 7-9 อัตราดอกเบี้ย 3.50% ต่อปี และเดือนที่ 10-11 อัตราดอกเบี้ย 7.00% ต่อปี เปิดบัญชีขั้นต่ำ 1หมื่น บาท โดยเปิดรับฝากในวันที่ 1 เม.ย. 2554 เป็นต้นไป
ขณะเดียวกัน ได้ปรับเพิ่มเงินรางวัลสำหรับสลากออมสินพิเศษ 5 ปี ในรางวัลเลขท้าย 4 ตัว จากเดิมหมุน 4 ครั้ง มูลค่าเงินรางวัลครั้งละ 200 บาท ปรับเพิ่มเงินรางวัลเป็นครั้งละ 300 บาท ซึ่งจะเริ่มตั้งแต่การออกรางวัลประจำวันที่ 1 เม.ย.2554 เป็นต้นไป
นอกจากนี้ ธนาคารฯ ยังได้ปรับขึ้นอัตราดอกเบี้ยเงินฝากทุกประเภท ทุกกลุ่มผู้ฝาก โดยจะมีผลตั้งแต่วันที่ 1 เม.ย. 2554 นี้ เช่นเดียวกัน ได้แก่ เงินฝากเผื่อเรียก สำหรับผู้ฝากทั่วไปและนิติบุคคลไม่แสวงหากำไร จากเดิม 0.85% ต่อปี ปรับขึ้นตามวงเงินเป็นอัตราดอกเบี้ย 1.00 – 1.25% ต่อปี หรือปรับเพิ่มขึ้น 0.15 – 0.40% ต่อปี ส่วนผู้ฝากนิติบุคคลทั่วไป ส่วนราชการและรัฐวิสาหกิจ ปรับตามวงเงินจากอัตราเดิม 0.60% ต่อปี เป็น 1.00 – 1.25% ต่อปี หรือปรับเพิ่มขึ้น 0.40 – 0.65% ต่อปี เงินฝากเผื่อเรียกพิเศษ สำหรับผู้ฝากทั่วไป นิติบุคคลไม่แสวงหากำไร นิติบุคคลทั่วไป ปรับตามวงเงินจาก 1.25 – 1.35% ต่อปี เป็นทุกวงเงินฝากคิดอัตราดอกเบี้ย 1.50% ต่อปี และผู้ฝากที่เป็นส่วนราชการและรัฐวิสาหกิจปรับขึ้นจากเดิม 0.95% ต่อปี เป็น 1.50% ต่อปี